Bantai penemu kena nyerakup raban bansa
BALA nembiak benung belajar dalam kelas. DULU ari tu kitai kala bekunsika bantai penemu ari penulis pasal peragam ati menua kena ngaul nembiak sekula. Kebuah pia laban sida tu meh ti deka nyadi tuai megai tampuk kuasa menua Malaysia dudi hari ila. Menteri besai dulu suba Datuk Seri Najib Razak mantai penemu pasal 1Malaysia, tang diatu Menteri Besai baru Datuk Seri Ismail Sabri Yaakob. Tuju Najib mantai konsep nya endang chukup manah, kelebih agi kena nyerakupka bala nembiak kenyau ari sida ba bangku sekula. Lalu bakanya mega dalam Keluarga Malaysia – Malaysian Family dalam jaku English – tauka diri sebilik Malaysia dalam jaku kitai Iban, endang bisi tuju ti chukup manah. Ismail Sabri ti terubah iya bejadika konsep Keluarga Malaysia kena 8 Oktober 2021 suba, madah konsep nya mega nyadi pun pejalai perintah dipegai iya. Reti nya sida deka bejalaika pengawa ngena jalai alus, ngena jalai diri sebilik. Konsep diri sebilik meh nyadi chura tauka tambai sida megai menua, baka tuai bilik ti megai sereta ngempung bala sida diri sebilik ngena jalai alus, bekunsi pemedis enggau penyamai. Manah bendar dua iti konsep nya, tang diatu 1Malaysia jarang bendar disebut laban udah bisi Keluarga Malaysia, iya buah penemu ari menteri besai diatu. Enti kitai berati amat, bepun ari sekula meh nembiak endang udah berengkah berakup enggau pangan diri dalam idealisma enggau realisma bansa Malaysia, nyadi rayat ti ngembuan runding tebuka lalu ulih nerima konsep bansa Malaysia. Tu sebedai sebarang bantai penemu dua iti nya laban sistem pelajar di Malaysia endang meri perati besai besangkut paut enggau penyerakup semua raban bansa. BESAI GUNA NYERAKUP NEMBIAK Nyadi utai ti diperatika kitai ditu nya pasal pemesai guna sistem pelajar sereta chara ngajar-belajar tauka ‘pedagogy’ di sekula ti ngenataika pangka enggau empas besai kena nyerakup nembiak sekula di Malaysia. Tu endang beduduk ari pemesai reti bala nembiak, laban sida meh ti nyadi tuai megai menua kitai jemah iya. Nya alai endang manah sida mula beserakup diatu awakka jemah ila mudah aja penyerakup enggau gempung ati diatur, diterenak awakka bauh baka sayur enggau pun buah ti chukup intu, chukup baja ari pun sida ditanam. Tuju Ismail Sabri awakka konsep nya ulih nyadi tiang pemun kena ngemujurka ‘Shared Prosperity Vision 2030’ ti alai menua kitai Malaysia ulih disungkakka pemaju, lalu nyadi seiti menua ti chukup maju di dunya tu. Nyadi sekali tu penulis deka bekunsi enggau bala pemacha sekali agi pasal pemesai tanggung pengawa nembiak dalam ngemajuka konsep Keluarga Malaysia sereta mega 1Malaysia. Taja pia, anang madah mudah enggau jaku aja, laban jaku nya enda tau enda dikelapung enggau pengawa ti ngena sereta praktikal ti tau meri awak ngagai bala nembiak ngasuh sida balat agi bekempit kaul enggau pangan diri lalu ngujungka sida balat agi berakup. Penyerakup tu ukai mina dalam runding tang meda dalam pengawa mega. Nya alai utai ti chukup manah kena ngaul sida enggau pangan diri nya baka utai ti dikereja sida nyengkaum lumba enggau main, pengawa rama, kelebih agi program nembiak diatur sekula tauka diatur gerempung nembiak. “Taja pan syllabus enggau kurikulum di sekula endang diperambu sereta diatur kena nempa nembiak ti ngembuan runding enggau penemu rayat Malaysia beserakup, nya bedau temu ulih mujur nyapai tuju tu lalu ngasilka nembiak ngembuan runding bansa Malaysia. “Sida enda tau enda diberi awak begulai lama agi enggau pangan diri, ukai dalam kelas aja tang di luar kelas baka nyadi kaban kelab, gerempung enggau main ti sama. Nya alai kaul nembiak sekula buding rapit agi enggau pangan laban sida pan begulai pendiau ba buding tauka asrama,” ku seiku kepala pengajar ke udah pinchin Lawin Katat. MAYUH KELAB, GEREMPUNG DI SEKULA Di sekula endang mayuh kelab, gerempung, lumba enggau main ti mayuh ngatur pengawa enggau program ke alai bala nembiak ulih begulai enggau pangan diri mgasuh sida iya chakah. Ari penyakah tu meh sida lalu bisi awak bekelala, begulai sereta bekempit enggau pangan diri.  Ditu meh sida dikambuh nyadi nembiak ngembuan runding nembiak bansa Malaysia. Berengkah ari pun taun 2007 suba bisi siti program dikumbai RIMUP (Rancangan Integrasi Murid Untuk Perpaduan). Program tu balat mujur nyadi peputan ngambuh nembiak bansa Malaysia. Iya berupai udah mujur nyapai tuju ati perintah deka nyerakupka nembiak sekula menua kitai ditu. RIMUP diatur mayuh agi ba sekula sekonderi ungkup nembiak umur bebelas taun tauka remaja. Dalam RIMUP sida ngatur mayuh bengkah pengawa main, jaku licha, pengawa rama enggau utai bukai ti ngerindu sereta ngerindang ati bala nembiak ti enggau nyereta program nya, ti tebal agi diatur dalam kem ujung minggu jauh ari sekula sida. Nyadi diatu atur program nya nadai agi diatur. Taja pia di dalam sekula primari enggau sekonderi endang mayuh gerempung nembiak baka Pengakap, Pandu Puteri, Bulan Sabit Merah (PBSM), St John’s Ambulance, Kadet Polis, Kadet Bomba enggau sekeda gerempung tauka kelab bukai. Semua tu endang ditumbuhka dikena nyapai tuju ti sama, kelimpah ari meri penemu pasal siti-siti gerempung nya. Bala sida nembiak deka diberi awak belajar pasal Rukun Negara ti ngundan lima iti prinsip ti patut nyadi lalau pengidup genap iku kitai rayat Malaysia. Dalam Pengakap, ambika chunto, genap iku nembiak ti nyereta nyadi raban, iya nya nyadi pengakap, nembiak nya deka ngangkat Sumpah Penaluk Pengakap (Persetiaan Pengakap tauka Scout Honour). Dalam jaku Bahasa Malaysia Persetiaan Pengakap nya bakatu: Bahawa Dengan Sesungguhnya, Saya Berjanji Dan Bersetia, Yang Saya, Dengan Seberapa Daya Upaya, Akan:-Taat Kepada Tuhan, Raja Dan Negara, Menolong Orang Setiap Masa, Menurut Undang-Undang Pengakap. Nyadi siti ari Undang-Undang Pengakap ngagi genap iku orang ke nyadi raban, enda ngira bansa, asal penatai enggau agama. Tu endang nyadi ke pelasar kaul ti manah entara bala nembiak nyadi raban Pengakap ti mega dikumbai kitai nembiak pengakap, indu enggau lelaki. Pengakap, Pandu Puteri, PBSM enggau sekeda kelab tauka gerempung di sekula endang kenyau ari dulu suba udah chakah ngatur mayuh bengkah program di dalam tauka di luar sekula. Tang nadai lebih ari program baka kem ujung minggu ti balat ngerinduka ati sereta ngerindang bala nembiak sekula. Tegal Pengakap ti chakah agi ngatur kem bakanya ngasuh Pengakap endang semampai mayuh raban dalam sekula sekonderi enggau primari. Maya sida ngatur kem, bala raban Pengakap, baruh kemata tuai sida enggau bala pengajar, endang chakah ngatur mayuh bansa pengawa ti meri awak ngagai sida ngemanahka agi kaul enggau pangan diri baka begulai diau sereta tinduk dalam kem, beduruk nyumai tauka manduk utai dempa, sama berumpu makai utai panduk diri empu, mantai sekeda bansa main asal enggau atur program bukai ti ulih ngemanahka agi kaul sida enggau pangan diri. Kelimpah ari nya, ba diri sida empu, genap iku nembiak ti nyereta kem nya bulih penemu ngidupka diri baka pelajar ngidupka diri dalam babas, penemu berapi, belajar diau sereta bebagi pemakai enggau pangan diri, belajar nyadi tuai tauka nitih sereta talukka tuai. Sida mega belajar penyabar ati, belajar enda rangka sereta belajar anang enda berundingka orang bukai lalu enda patut ngira diri empu aja. Sida belajar enda tau bechiping, bepinang enggau benibung. Sida enda tau enda dipadah lalu mereti pasal kitai mensia, kaya tauka seranta endang sama sebaka. Sida mega belajar enda tau ngemaruhka pangan diri. Mayuh agi meh utai bukai ti dipelajar sida tang semua nya endang bisi tuju dikena ngasuh nembiak ngembuan rundingMalaysia. MANAH KENA BEKELALA, BEGEMPUNG Berengkah ari berapa taun ti udah, kenyau ari taun 2002 suba perintah Malaysia mega udah merambu mungkal siti program latih ti dikumbai National Service Training Programme tauka Program Latih Khidmat Negara. Dalam jaku kitaiiya dikumbai Program Latih Pengawa Bansa (PLPB). Program tu dikemendarka  Kabinet kena 30 Oktober 2002 lalu program pengelama tiga bulan tu berengkah diatur kena 30 Disember 2003 ngagai bulan Februari 2004. Nitih padah bala nembiak ti udah nyereta latih nya, semua sida muji pemanah enggau penguntung ari PLPB nya. Nadai kebuah enda manah, laban tu meh awak naka pemanah alai sida ulih betemu sereta begulai enggau bala ti serambau ari serata menua Malaysia. Bala nembiak ti enda kala diau ba buding, ditu meh sida belajar begulai pendiau enggau orang bukai, enda ngira bansa, agama tauka asal penatai, lelaki enggau indu. Apai indai enda tau enda nyukung PLPB enggau semua atur pengawa bukai  ke diatur sekula tauka perintah laban semua tu endang ditaga pulai ka pemanah enggau pemereti nembiak lalu ngujungka sida ngembuan peragam ati nembiak bansa Malaysia. Diatu program nya nadai agi diatur tang mayuh program bukai diatur dalam setaun-setaun ti ngempu tuju kena terus ngempung nembiak sekula ti dudi ila nyadi tuai menua kitai Malaysia tu. Oleh TELESA EMPERAN 
See author's posts
